बेळगांवः बेळगांव- गोंय राष्ट्रीय म्हामार्गा वयल्या अनमोड घांटांत शेनवारा सकाळीं ट्रेलर आडकून उरिल्ल्यान पांच वरां येरादारी आडावली. ताचो प्रवासी, म्हाल येरादारी वाहन चालकांचे खूब हाल जाले.
 शेनवारां सकाळीं अनमोड घाटांत कर्नाटक हद्दींत आरटीओ चेकपोस्टा लागसार वोल्ताचेर ट्रेलर वाहन आडकून पडलें. त्या वाहनाक लागून रस्तो पुराय बंद जाल्ल्यान दोनूय वटांतल्यान येवपी गाडयो रस्त्याचेरूच आडावन उरल्यो आनी येरादारीची कोंयडी जाली.
 हे कोंयडेंत गोंय आनी कर्नाटकाच्यो बशी आडकिल्ल्यान प्रवाशांचे खूब हाल जाले. बशी थारायिल्ल्या वेळांत आपले सुवातेर पावल्यो नात. ताका लागून ह्या मार्गाचेर आशिल्ल्या बसस्टॅण्डाचेर प्रवासांक बशीची वाट पळयत रावचें पडलें. हे कोंयडेक लागून बेळगांव- गोंय, हुबळी- गोंय आनी हेर मार्गा वयल्या बशींच्या वेळापत्रकाचेर परिणाम जालो. मात हे घडणुकेची म्हायती रामनगर पुलिशेक मेळटाच तांणी घडणुकेचे सुवातेर वचून घांटांत आडकून उरिल्लें ट्रेलर वाहन कुशीक काडून बद्द पांच वरां उपरांत येरादारी सुरळीत केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 